b'\n_START_ARTICLE_\nSterilizacija (kontracepcija)\n_START_PARAGRAPH_\nSterilizacija \xe2\x80\x93 chirurgin\xc4\x97 operacija, kuria siekiama visi\xc5\xa1kai nutraukti paciento reprodukcin\xc4\x99 funkcij\xc4\x85, nesuma\xc5\xbeinant jo lytinio potraukio. Vyrams ir moterims sterilizacijos b\xc5\xabdai yra skirtingi. Kadangi sterilizacija yra fakti\xc5\xa1kai negr\xc4\xaf\xc5\xbetama kontracepcija, tod\xc4\x97l reikia labai rimtai apsvarstyti prie\xc5\xa1 j\xc4\x85 pasirenkant, ar tikrai asmuo yra pasiruo\xc5\xa1\xc4\x99s daugiau nebetur\xc4\x97ti vaik\xc5\xb3._NEWLINE_Manoma, kad tai yra labai efektyvi kontracepcija \xe2\x80\x93 n\xc4\x97\xc5\xa1tum\xc5\xb3 pasitaiko re\xc4\x8diau nei 1 proc. atvej\xc5\xb3.\n_START_SECTION_\nMoters sterilizacija\n_START_PARAGRAPH_\nTai yra negr\xc4\xaf\xc5\xbetamas gimdym\xc5\xb3 kontrol\xc4\x97s b\xc5\xabdas. Sterilizacijos metu moters kiau\xc5\xa1intakiai, kuriais kiau\xc5\xa1in\xc4\x97liai keliauja i\xc5\xa1 kiau\xc5\xa1id\xc5\xbei\xc5\xb3 \xc4\xaf gimd\xc4\x85, yra perri\xc5\xa1ami, nupjaunami arba blokuojami kokiu nors kitu b\xc5\xabdu. Kiau\xc5\xa1intakiai taip pat gali b\xc5\xabti tiesiog pa\xc5\xa1alinami. D\xc4\x97l to spermatozoidai nebegali pasiekti kiau\xc5\xa1in\xc4\x97lio ir jo apvaisinti. Tai yra ypa\xc4\x8d efektyvus metodas._NEWLINE_Kiau\xc5\xa1intaki\xc5\xb3 perri\xc5\xa1imas neturi \xc4\xaftakos hormonams, moters ciklui ar seksualumui. Tai neatsiliepia ir kr\xc5\xabtims, odai ar svoriui, o mak\xc5\xa1tis, gimda ir kiau\xc5\xa1id\xc4\x97s i\xc5\xa1lieka tokios pa\xc4\x8dios. Pakinta tik kiau\xc5\xa1intakiai. Ta\xc4\x8diau kartais po sterilizacijos b\xc5\xabna gausesn\xc4\x97s m\xc4\x97nesin\xc4\x97s, be to, sterilizacijos nepatartina atlikti keletas m\xc4\x97nesi\xc5\xb3 po gimdymo._NEWLINE_Sterilizacijos operacija paprastai u\xc5\xbetrunka apie 30 minu\xc4\x8di\xc5\xb3. Naudojamas arba vietinis nuskausminimas, arba bendrasis. Operuojant pilve padaromos dvi labai ma\xc5\xbeos \xc4\xafpjovos, kurioms u\xc5\xbesi\xc5\xabti reikia tik vieno ar dviej\xc5\xb3 dygsni\xc5\xb3. Kadangi \xc5\xa1is metodas negr\xc4\xaf\xc5\xbetamas, juo nepatartina naudotis jaunoms moterims, kuri\xc5\xb3 gyvenimas ateityje gali pasikeisti ir jos panor\xc4\x97s dar vieno vaiko. Tod\xc4\x97l svarbu gerai apgalvoti ir nedaryti sprendimo skubotai, nepasikonsultavus._NEWLINE_Retai naudojama moters sterilizacijos r\xc5\xab\xc5\xa1is yra histerektomija (gimdos pa\xc5\xa1alinimas), kuri taikoma tais atvejais, kai moteris yra vir\xc5\xa1 40 met\xc5\xb3 am\xc5\xbeiaus ir turi rimt\xc5\xb3 gimdos susirgim\xc5\xb3._NEWLINE_Sterilizacija neapsaugo nuo joki\xc5\xb3 lytiniu keliu plintan\xc4\x8di\xc5\xb3 lig\xc5\xb3.\n_START_SECTION_\nVyro sterilizacija\n_START_PARAGRAPH_\nVyr\xc5\xb3 sterilizacija (arba vazektomija) taip pat yra negr\xc4\xaf\xc5\xbetamas kontracepcijos b\xc5\xabdas. Jos metu vyro s\xc4\x97kliniai latakai, kuriais i\xc5\xa1 s\xc4\x97klid\xc5\xbei\xc5\xb3 \xc4\xaf varp\xc4\x85 keliauja spermatozoidai, yra perri\xc5\xa1ami, perpjaunami arba blokuojami kitu b\xc5\xabdu. D\xc4\x97l to spermatozoidai nebepatenka \xc4\xaf s\xc4\x97kl\xc4\x85, kuri yra ejakuliuojama lytini\xc5\xb3 santyki\xc5\xb3 metu, ir tada vyras nebegali apvaisinti moters._NEWLINE_\xc5\xa0is kontracepcijos metodas ypa\xc4\x8d efektyvus ir nesukelia joki\xc5\xb3 komplikacij\xc5\xb3 (angli\xc5\xa1koje versijoje tai neteigiama). Tai greitesnis, paprastesnis ir pigesnis b\xc5\xabdas nei moters sterilizacija \xe2\x80\x93 jo metu taikoma da\xc5\xbeniausiai tik vietinis nuskausminimas, pati operacija u\xc5\xbetrunka apie 15-20 minu\xc4\x8di\xc5\xb3 ir n\xc4\x97ra b\xc5\xabtina hospitalizacija. Vazektomija nepakei\xc4\x8dia vyro lytin\xc4\x97s potencijos, organizmas ir toliau gamina vyri\xc5\xa1kus hormonus, i\xc5\xa1lieka erekcija ir ejakuliacija._NEWLINE_Operacijos metu, ties spermos kanalais s\xc4\x97klid\xc4\x97se, \xc4\xaf\xc5\xa1virk\xc5\xa1\xc4\x8diami vietiniai nuskausminamieji ir padaroma ma\xc5\xbeyt\xc4\x97 \xc4\xafpjova. Per \xc4\xafpjov\xc4\x85 s\xc4\x97kliniai latakai i\xc5\xa1traukiami, nupjaunami ir perri\xc5\xa1ami. \xc4\xaepjova tokia ma\xc5\xbea, kad jos netgi nereikia susi\xc5\xabti. Operacija atliekama ambulatori\xc5\xa1kai gydytoj\xc5\xb3 kabinetuose, klinikose ir ligonin\xc4\x97se. Vyro nevaisingumas po vazektomijos n\xc4\x97ra fiksuojamas i\xc5\xa1 karto \xe2\x80\x93 reikia palaukti nuo keleto savai\xc4\x8di\xc5\xb3 iki keli\xc5\xb3 m\xc4\x97nesi\xc5\xb3, kadangi nevaisingumas nustatomas tik tada, kai vyro s\xc4\x97kloje neaptinkama spermatozoid\xc5\xb3.'